ঢাকা বিশ্ববিদ্যালয়ের আন্তর্জাতিক সম্পর্ক বিভাগের সহকারী অধ্যাপক রুমানা মঞ্জুরের ওপর নির্মম নির্যাতনের ঘটনায়  পাষণ্ড স্বামী হাসান সাঈদকে গ্রেফতার করেছে মহানগর গোয়েন্দা পুলিশ (ডিবি)৷ হাসান সাঈদকে কেন গ্রেফতার করা হয়নি তা জানতে চেয়ে বুধবার সকালে একটি রুল জারি করেন হাইকোর্ট৷ মামলার তদন্ত কর্মকর্তা ধানমণ্ডি থানার ওসি এবং ধানমণ্ডি সার্কেলের সহকারী পুলিশ কমিশনারকে (এসি) আজ সকাল সাড়ে ১০টায় আদালতে হাজির হতে বলা হয়৷ রুল জারির কয়েক ঘণ্টা পরই বেলা সোয়া ২টার দিকে রাজধানীর উত্তর মুগদার এক আত্মীয়ের বাসা থেকে গোয়েন্দা পুলিশ হাসান সাঈদকে গ্রেফতার করে৷ বুধবারও মহিলা পরিষদসহ বিভিন্ন সংগঠন হাসান সাঈদকে গ্রেফতারের দাবিতে মানববন্ধনসহ  বিভিন্ন কর্মসূচি পালন করে৷ ডিবি পুলিশের হাতে গ্রেফতার হওয়ার পর বুধবার বিকালে রুমানার স্বামী হাসান সাঈদকে সাংবাদিকদের সামনে হাজির করা হয়৷ এ সময় হাসান সাঈদ স্ত্রী রুমানার বিরুদ্ধে পরকীয়ার অভিযোগ আনেন৷ ডিবি পুলিশ ও সাংবাদিকদের উদ্দেশে তিনি বলেন, কানাডায় থাকা অবস্থায় ইরানি বংশদ্ভূত নাভিদ তাহের বিন নামের এক যুবকের সঙ্গে রুমানা স্বামী-স্ত্রীর মতো বসবাস করেছে৷ দেশে ফেরার পরও তার সঙ্গে যোগাযোগ অব্যাহত রাখেন রুমানা৷ সর্বশেষ রুমানার মোবাইল ফোনে নাভিদের একটি ম্যাসেজ তিনি দেখতে পান৷ এছাড়া ফেসবুকেও রুমানা ও নাভিদের  অন্তরঙ্গতার বিষয়টি তার নজরে পড়ে৷ এসব বিষয় নিয়ে মনকষাকষির জের ধরেই ঘটনার দিন রুমানার সঙ্গে বাক-বিতণ্ডা ও ধস্তাধস্তি হয়৷ তবে রুমানার ওপর নিষ্ঠুর আচরণের বিষয়টি তিনি কৌশলে এড়িয়ে যাওয়ার চেষ্টা করেছেন৷ হাসান সাঈদ জানান, ঘটনার পর তিনি পালিয়ে প্রথমে রাজধানীর ১০ পরীবাগের ইস্টার্ন কটেজের (ফ্ল্যাট নম্বর ৬০৩) ভাইয়ের বাসায় চলে যান৷ সেখান থেকে তিনি চট্টগ্রাম চলে যান৷ আদালতে আত্মসমর্পণের জন্য মঙ্গলবার রাতে তিনি ফের ঢাকায় আসেন৷ ঢাকায় এসে মুগদার এক আত্মীয়ের বাসায় ওঠেন৷ আদালতে যাওয়ার আগেই দুপুরে ডিবি পুলিশ তাকে গ্রেফতার করে৷ ডিসি  ডিবি (দক্ষিণ) মনিরুল ইসলাম জানান, আজ তাকে আদালতে পাঠিয়ে জিজ্ঞাসাবাদের জন্য রিমান্ড চাওয়া হবে৷ আদালত রিমান্ড মঞ্জুর করলে তাকে ডিবি হেফাজতেই জিজ্ঞাসাবাদ করা হবে৷